Diari Oficial de la Generalitat Valenciana


Sumari del DOGV 8383, del 14-09-2018 (2018/8316)

RESOLUCIÓ de 6 de setembre de 2018, del director general de Relacions amb les Corts, per la qual es publica el Conveni marc entre la Conselleria d'Agricultura, Medi Ambient, Canvi Climàtic i Desenvolupament Rural i l'Institut Superior d'Ensenyaments Artístics de la Comunitat Valenciana, en matèria de comunicació ambiental.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8383

Data del DOGV
:   14-09-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/8316


Data del document
:   06-09-2018

Organisme emissor
:   Presidència de la Generalitat

Tipus de document
:   Resolució

RESOLUCIÓ de 6 de setembre de 2018, del director general de Relacions amb les Corts, per la qual es publica el Conveni marc entre la Conselleria d'Agricultura, Medi Ambient, Canvi Climàtic i Desenvolupament Rural i l'Institut Superior d'Ensenyaments Artístics de la Comunitat Valenciana, en matèria de comunicació ambiental. [2018/8316]  
La Conselleria d'Agricultura, Medi Ambient, Canvi Climàtic i Desenvolupament Rural i l'Institut Superior d'Ensenyaments Artístics de la Comunitat Valenciana (ISEACV) han subscrit, prèvia tramitació reglamentària, el dia 5 de juliol de 2018, un conveni marc en matèria de comunicació ambiental, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 6 de setembre de 2018 i número 485/2018, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 6 de setembre de 2018.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat, mitjançant la Conselleria d'Agricultura, Medi Ambient, Canvi Climàtic i Desenvolupament Rural, i l'Institut Superior d'Ensenyaments Artístics de la Comunitat Valenciana en matèria de comunicació ambiental  
  
València, 5 de juliol de 2018  
  
Reunits  
D'una part, Elena Cebrián Calvo, consellera d'Agricultura, Medi Ambient, Canvi Climàtic i Desenvolupament Rural, per raó del nomenament mitjançant Decret 8/2015, de 29 de juny, del president de la Generalitat, pel qual es nomena vicepresidenta, consellers, secretària i portaveu del Consell, en nom i representació d'aquesta, d'acord amb les facultats conferides per l'article 28 de la Llei 5/1983, de 30 de desembre, del Consell, autoritzada per acord del Consell de data 6 de juny de 2018.  
D'una altra part, Vicent Marzà Ibáñez, president de l'Institut Superior d'Ensenyaments Artístics de la Comunitat Valenciana (en endavant, ISEACV), del qual depén l'Escola d'Art i Superior de Disseny de València, que actua segons la facultat establida en l'article 6, apartat 2.c, de la Llei 8/2007, de 2 de març, de la Generalitat, d'ordenació de centres superiors d'ensenyaments artístics i de la creació de l'Institut Superior d'Ensenyaments Artístics de la Comunitat Valenciana.  
Les parts intervenen en la representació i amb els facultats que els respectius càrrecs els confereixen, i es reconeixen recíprocament legitimació i capacitat jurídica suficient per a subscriure aquest conveni de col·laboració, i a aquest efecte  
  
Exposen  
  
Primer. Que el Centre d'Educació Ambiental de la Comunitat Valenciana, d'ara endavant CEACV, dependent de la Conselleria d'Agricultura, Medi Ambient, Canvi Climàtic i Desenvolupament Rural de la Generalitat Valenciana, amb seu a Sagunt, és el centre públic de referència en educació per a la sostenibilitat a la Comunitat Valenciana.  
  
Que entre les seues finalitats figura el foment de l'educació en els valors de la sostenibilitat i la participació en el conjunt de la societat, i promou la cooperació i comunicació entre institucions i entitats en els diferents àmbits de la gestió ambiental sostenible i de l'educació ambiental.  
Que, així mateix, fomenta la participació en activitats de col·laboració i voluntariat relacionades amb el medi ambient i la divulgació d'informació ambiental.  
Que des de la posada en marxa del centre, l'any 1999, ha efectuat una extensa relació d'activitats, programes i projectes, i és un centre conegut i molt valorat en amplis sectors de la societat valenciana.  
  
Segon. Que, d'acord amb la Llei 8/2007, de 2 de març, de la Generalitat, d'ordenació de centres superiors d'ensenyaments artístics i de la creació de l'Institut Superior d'Ensenyaments Artístics de la Comunitat Valenciana, l'ISEACV és una entitat autònoma de caràcter administratiu, adscrit a la Conselleria d'Educació, Investigació, Cultura i Esport; està dotat de personalitat jurídica pròpia, autonomia econòmica i administrativa, patrimoni propi i plena capacitat d'obrar per al compliment de les seues finalitats.  
Que l'Escola d'Art i Superior de Disseny de València (d'ara endavant l'EASD-València), centre adscrit a l'ISEACV, té entre les seues competències la d'oferir ensenyament qualificat en els diversos àmbits del disseny, la creació i les arts plàstiques, com també promoure la formació contínua, l'actualització i el suport professional als seus alumnes, propiciant vincles amb el món empresarial, cultural i professional.  
Que al llarg dels seus més de 165 anys d'història, l'EASD ha conegut diversos plantejaments pedagògics sempre centrats en l'ensenyament directe i pràctic relacionat amb l'entorn social, productiu i cultural. En les seues aules s'han format gran part dels professionals del disseny valencià.  
Que l'EASD-València té interés institucional a col·laborar en la sensibilització ambiental de la societat i a incorporar la variable ambiental en la formació dels seus alumnes.  
Tercer. Que les parts signatàries consideren d'interés mutu, per al millor exercici de les seues competències i funcions, establir amb aquest conveni l'aprofitament mutu dels recursos i l'experiència comuna, i amb vista a la consecució de les finalitats de les parts acorden establir un marc de col·laboració que reculla les accions concretes de col·laboració.  
D'acord amb les consideracions exposades, les parts convenen la subscripció d'aquest conveni de col·laboració sobre la base de les següents  
  
Estipulacions  
  
Primera. Objecte del conveni  
Aquest conveni té per objecte l'establiment del marc general de col·laboració en matèria de conscienciació i comunicació ambiental entre el CEACV i l'EASD-València, els quals en determinen de mutu acord el contingut, les condicions i els procediments per al desenvolupament de les actuacions de col·laboració. El marc general de col·laboració abasta el desenvolupament de projectes i actuacions en l'àmbit del disseny que ambdues parts consideren d'interés per a la formació acadèmica dels alumnes de l'EASD i que contribuïsquen a elevar el nivell de sensibilització, capacitació i formació ambiental de la societat valenciana.  
  
Segona. Descripció de les accions de col·laboració  
1. El CEACV ha de fer sessions formatives dirigides als alumnes que participen en el projecte en les matèries específiques sobre les quals verse (canvi climàtic, residus, aigua, etc.).  
2. Els alumnes de l'EASD-València que participen en el projecte han d'elaborar un treball consistent en el disseny gràfic, la producció de materials o peces audiovisuals amb la finalitat de conscienciar el públic objectiu sobre la complexitat, la rellevància i la urgència dels problemes ambientals relacionats amb el canvi climàtic, l'aigua, la mobilitat, els residus, etc. i la necessitat que individus i grups adopten comportaments i estils de vida que reduïsquen significativament les emissions de gasos d'efecte hivernacle i la generació de residus, i altres mesures per a preservar el medi ambient.  
3. Els alumnes de l'EASD-València que participen en el projecte han d'elaborar les peces i els materials de disseny en el marc docent de les assignatures del tercer curs de l'especialitat de Disseny Gràfic. Els resultats del projecte seran productes acadèmics.  
4. S'ha de realitzar un concurs entre els treballs presentats pels alumnes que hagen participat en el projecte, en el qual s'han de valorar aspectes de comunicació ambiental, rigor de continguts, capacitats i destreses tècniques. El comité de valoració ha d'estar constituït per dues docents de les assignatures implicades i dues persones de l'equip educatiu del CEACV. Els treballs premiats podran publicar-se associats a la marca de l'Escola. Els alumnes que accepten el premi cedeixen els drets de reproducció de les peces al CEACV de la Conselleria d'Agricultura, Medi Ambient, Canvi Climàtic i Desenvolupament Rural, i caldrà citar correctament el seu nom i el de l'EASD-València.  
  
5. El CEACV també pot realitzar accions formatives o de suport tècnic a l'EASD-València que guarden relació amb les finalitats de les parts signatàries.  
  
Tercera. Desenvolupament de procediments i protocols d'actuació  
En desenvolupament d'aquest conveni de col·laboració s'han d'elaborar aquells protocols o procediments d'actuació que es creguen convenients amb la finalitat de desenvolupar les accions de col·laboració previstes.  
L'elaboració, l'actualització o la modificació dels documents tècnics que es requerisquen han de ser dutes a terme pels responsables tècnics de les parts.  
Per a l'elaboració d'aquests documents tècnics la comissió mixta de seguiment delegarà en els grups de treball que es constituïsquen a l'efecte.  
  
Quarta. Obligacions econòmiques  
D'acord amb l'article 11.2 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, l'aplicació i l'execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no poden suposar obligacions econòmiques per a la Generalitat i, en tot cas, han de ser ateses amb els seus mitjans personals i materials.  
  
Cinquena. Naturalesa i règim jurídic  
Aquest conveni de col·laboració té caràcter administratiu i està exclòs de l'àmbit d'aplicació de la Llei 9/2017, de 8 de novembre, de contractes del sector públic, per la qual es traslladen a l'ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014, segons el que es disposa en els seus articles 4 i 6, sense perjudici d'aplicar els principis d'aquesta per a la resolució de dubtes i llacunes que puguen plantejar-se, tal com s'estableix en l'article 4 esmentat.  
Els dubtes i les controvèrsies que sorgisquen amb motiu de la interpretació i aplicació d'aquest conveni que no puguen ser resolts en el si de la c omissió mixta de seguiment prevista en aquest conveni s'han de resoldre de conformitat amb les normes reconegudes pel conveni, i s'han de regir per les seues pròpies estipulacions, i en allò no previst en el conveni regirà el que disposen la Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic. Aquest conveni queda sotmés a la jurisdicció contenciosa administrativa.  
  
El present conveni, conforme a la tipologia convencional prevista en l'article 47.2.b de la Llei 40/2015, revesteix naturalesa intradministrativa, atès que se subscriu entre la Generalitat (a través de la Conselleria d'Agricultura, Medi Ambient, Canvi Climàtic i Desenvolupament Rural) i l'entitat autònoma de caràcter administratiu ISEACV adscrita a la Conselleria d'Educació, Investigació, Cultura i Esport.  
  
Sisena. Comissió mixta de seguiment  
Sobre la base de l'apartat f de l'article 49 de la Llei 40/2015, d'1 d'octubre, de règim jurídic del sector públic, es crea una comissió mixta per al seguiment del compliment d'aquest conveni i l'elaboració dels protocols necessaris per a la implementació de les accions de col·laboració.  
Ha d'estar formada per un total de 6 membres, 3 per cada part, d'acord al detall següent:  
a) Pel CEACV:  
- La persona responsable de la direcció general o departament a què es trobe adscrit el CEACV o persona en qui delegue.  
- La cap de la Secció d'Activitats del CEACV, o persona en qui delegue.  
- Un tècnic d'educació ambiental del CEACV, designat per la persona responsable de la direcció general a la qual es troba adscrit el CEACV.  
b) Per l'ISEACV:  
- El director o directora de l'ISEACV o persona en qui delegue.  
- El director o directora de l'EASD-València o persona en qui delegue.  
- Un dels professors de les assignatures que participen en els projectes.  
En aplicació d'allò que preveu el II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell, en la designació dels representants de la Generalitat en la comissió de seguiment es procurarà la presència equilibrada de dones i homes.  
Les funcions d'aquest òrgan són les que determina l'article 9 del Decret 176/2014, sense perjudici de les específiques que se li atribueixen a continuació.  
La comissió mixta ha d'establir les seues normes internes de funcionament i fixar, entre altres aspectes, la periodicitat de les reunions. En tot cas, s'ha de reunir quan ho sol·licite una de les parts i almenys una vegada a l'any.  
El seu funcionament s'ha de limitar al seguiment de l'aplicació d'aquest conveni, a l'establiment dels protocols i procediments que el desenvolupen, i a proposar a les parts aquelles altres accions de col·laboració que puguen ser d'interés. Les diferències interpretatives o d'aplicació d'aquest conveni han de ser dirimides de comú acord per la comissió mixta.  
Una còpia dels actes, acords o informes que s'emeten en el desenvolupament i l'execució de les seues funcions ha de quedar arxivada en l'expedient administratiu d'aquest conveni en el Centre d'Educació Ambiental de la Comunitat Valenciana (carretera de la Siderúrgia, s/n, 46425 Sagunt).  
  
Setena. Protecció de dades  
Cadascuna de les entitats signatàries és responsable del compliment de la normativa reguladora del tractament de dades de caràcter personal, i es comprometen a complir el que disposa la Llei orgànica 15/1999, de 13 de desembre, de protecció de dades de caràcter personal.  
  
  
Huitena. Publicació del text  
D'acord amb el què exigeixen els articles 9.1.c i 10.1 de la Llei 2/2015, de 2 d'abril, de la Generalitat, de transparència, bon govern i participació ciutadana següent de la Comunitat Valenciana, així com l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, el text íntegre d'aquest conveni es publicarà en el Diari Oficial de la Generalitat Valenciana.  
  
Novena. Vigència i extinció  
Aquest conveni entrarà en vigor el dia de la signatura i s'estendrà per un període de 4 anys. Aquest conveni es pot renovar en els termes que estableix l'article 49 de l'article Llei 40/2015, d'1 d'octubre, de règim jurídic del sector públic.  
Qualsevol de les parts pot resoldre de forma unilateral aquest conveni, sempre que ho comunique per escrit a l'altra amb una antelació mínima de trenta dies a la data que haja de quedar resolt, i sense perjudici de la seua resolució per mutu acord de les parts i altres causes establides en l'article 51 de la llei esmentada.  
En el cas que el conveni es resolga abans de l'extinció, la terminació de les actuacions en curs d'execució ha de ser assumida per cadascuna de les parts en funció de la seua responsabilitat en aquest segons les clàusules segona i quarta.  
I en prova de conformitat amb els termes d'aquest conveni de col·laboració, les parts el signen per duplicat exemplar en el lloc i la data indicats en l'encapçalament.  
  
Per la Conselleria d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.  
  
Per l'Institut Superior d'Ensenyaments Artístics de la Comunitat Valenciana: Vicent Marzà Ibáñez